Haldenpolitiet aksjonerte mot boligen mandag, og pågripelsene ble gjort samtidig. Politiet fant cannabisplanter både i boligen og utenfor boligen.

(Bildet i saken er hentet fra et tidligere beslag av cannabisplanter)

– Forseggjort plantasje

– Plantasjen var forseggjort, med ventilasjon, lys, varme og det som trengs for å produsere. Den har nok vært i drift en stund. Vi har foreløpig ikke helt oversikt over hvor store menger det er snakk om, men det er bortimot 250 planter, som vi mener var ment for videresalg, forteller kriminalsjef i Halden,Tore Løwengreen til NRK Østfold.

De to pågrepne er innflyttede haldensere. Beslagene ble gjort i den ene mannens bolig. Den andre pågrepne var en kamerat på besøk.

Organisert kriminalitet

– Når jeg sier en stund, så mener jeg at plantasjen nok har vært i drift i over et år- minst. Huset ligger veldig avsides, og plantasjen ser veldig forseggjort og profesjonell ut, sier Løwengreen til Halden Arbeiderblad.

Den ene av de to pågrepne ble varetektsfengslet i to uker med restriksjoner onsdag, mens den andre fremstilles for fengsling torsdag.

- Vi mener det er fare for bevisforspillelse og påvirkning av andre. Det er tydelige tegn på at dette dreier seg om organisert kriminalitet, og vi ønsker ikke at de to skal varsle eventuelle bakmenn, sier Løwengreen til Halden Arbeiderblad.

Vil ikke si hvor huset ligger

Kriminalsjefen ønsker foreløpig ikke å si noe om verken hvor huset ligger eller hvordan huset og de to pågrepne kom i politiets søkelys.

- Huset ligger avisides og det er ikke noe særlig trafikk der ute. Mer enn det sier vi ikke nå.

Jakter på flere

Politiet jakter påflere involverte og har gjort beslag som kan sette dem på sporet av disse.

5. desember i fjor gikk Halden-politiet til aksjon mot en annen bolig utenfor sentrum, og avdekket en liten cannabisplantasje. I den saken ble fire personer pågrepet.

Les også: Avdekket hasjplantasje i Halden

Om cannabis:

Cannabis er en samlebetegnelse på materiale fra planten Cannabis sativa. Planten inneholder en lang rekke substanser som har fellesbetegnelsen cannabinoider. Det viktigste aktive virkestoffet er delta-9-tetrahydrocannabinol (THC). Det er dette stoffet som i hovedsak gir rus.

Marihuana er et uforedlet produkt av cannabis, og består vanligvis av tørkede blader av henholdsvis toppskudd og blomster, men kan også inneholde stilker eller frø. Fargen på marihuana er gjerne brun eller grønnlig. «Sinsemilla» er en type marihuana som lages av toppskuddene av ubefruktede hunnplanter, eventuelt i blanding med blader og stilker.

Hasjisj («hasj») eller cannabisharpiks er et raffinert produkt. Den THC-rike plantesaften eller harpiksen er oppkonsentrert og er presset til plater eller klumper sammen med deler av cellulosematerialet. Fargen varierer fra lys brun eller grønn til nesten sort.

Kilde: Folkehelseinstituttet